Drømmen om at cykle til Italien og samle penge ind til Danske Hospitals Klovne er knust for Ole Sørensen. Knæet volder problemer i Neumünster.

Træskoene cykler ikke til Sydeuropa i denne omgang. Gulv-Ole har så store problemer med sit knæ, at turen til Italien er slut, før den rigtigt kom i gang. På dag tre af den planlagte 23 dage lange tur fik Ole Sørensen så store problemer med sit knæ, at han måtte søge hjælp på hospitalet. - Cirka 20 kilometer før Neumünster gik det helt galt med mit knæ. Jeg trådte faktisk kun med et ben. Status lige nu er, at jeg sidder og venter på at komme til lægen. Jeg kan bøje benet, men når det skal strækkes ud, gør det vanvittigt ondt. Jeg må nok se i øjnene, at min drømmetur er forbi, skrev han på Facebook søndag aften. Mandag aften kom så dommen fra lægerne: Du skal holde 10 dages pause fra cyklen. Rejseforsikringen ville have ham hjem, og turen er dermed slut. - Jeg vil gerne takke for den støtte, der har været til Danske Hospitalsklovne. Jeg havde et mål om at samle 15.000 kroner ind - det mål er nået. Jeg vil senere skrive, hvor meget der er samlet ind, skriver en ærgerlig Ole Sørensen på sin Facebook. Omkostningerne til turen er på et minimum. Cyklen er købt for 100 kroner og står Ole i samlet 1.100 kroner. Overnatning undervejs foregår i telt, og både telt og cykel skulle efterlades i Italien. Kender du ikke manden, der altid cykler i træsko - så gense indslaget herunder.